b"\n_START_ARTICLE_\nPetindvajseta egip\xc4\x8danska dinastija\n_START_SECTION_\nPije\n_START_PARAGRAPH_\nPetindvajseta dinastija je izvirala iz Ku\xc5\xa1a v sedanjem severnem Sudanu. Njegovo duhovno sredi\xc5\xa1\xc4\x8de je bila Napata, od koder je Pije (v starej\xc5\xa1ih virih Pianki) napadel in prevzel oblast v Egiptu. Napad je vodil Pije osebno in svoje dose\xc5\xbeke zapisal na Stelo zmage. Po osvojitvi Egipta je obudil najve\xc4\x8djo zna\xc4\x8dilnost Egipta \xe2\x80\x93 gradnjo piramid. Zgradil je najstarej\xc5\xa1o znano piramido v kraljevi nekropoli  El Kurru in raz\xc5\xa1iril Amonov  tempelj v D\xc5\xbeebel Barkalu.  _NEWLINE_Maneton ne omenja prvega faraona Petindvajsete dinastije, vendar glavnina egiptologov meni, da je to bil Pije. Maneton ne omenja niti zadnjega vladarja, Tantamanija, \xc4\x8deprav je njegov obstoj dobro dokazan._NEWLINE_Pije je ve\xc4\x8dkrat neuspe\xc5\xa1no posku\xc5\xa1al raz\xc5\xa1iriti vpliv Egipta na Bli\xc5\xbenji vzhod, kjer je vladalo mezopotamsko Novoasirsko cesarstvo. Leta 720 pr. n. \xc5\xa1t. je s svojo vojsko podprl upor proti Asircem v Filisteji in Gazi, vendar jo je Sargon II. porazil in upor je propadel.\n_START_SECTION_\n\xc5\xa0abataka\n_START_PARAGRAPH_\n\xc5\xa0abataka (ali \xc5\xa0ebitku) je okoli leta 712 pr. n. \xc5\xa1t. osvojil celo dolino Nila, vklju\xc4\x8dno s Spodnjim Egiptom. Bakenranefa, zadnjega faraona iz \xc5\xa0tiriindvajsete dinastije, ki se mu je upiral, naj bi \xc5\xbeivega se\xc5\xbegal, vendar za to ni nobenega trdnega dokaza. Po osvojitvi Egipta je svojo  prestolnico preselil v Memfis. Nedavne raziskave Dan'el Kahn ka\xc5\xbeejo, da je vladal od 707/706 pr. n. \xc5\xa1t. Trditev temelji na napisu asirskega kralja Sargona II. iz leta 706 pr. n. \xc5\xa1t., ki so ga odkrili v Perziji, takratni asirski koloniji.  Napis pravi, da je bil \xc5\xa0ebitku kralj Meluhhe, ki je v Asirijo poslal vklenjenega upornika Iamannija. Ve\xc4\x8dina egiptologov je njegovo mnenje sprejela.\n_START_SECTION_\n\xc5\xa0abaka\n_START_PARAGRAPH_\n\xc5\xa0abaka je obnovil velike egip\xc4\x8danske spomenike in s tem, da se je imenoval za prvega Amonovega sve\xc4\x8denika, vrnil Egipt v teokratsko monarhijo. Znan je tudi po tem, da je star verski papirus prepisal na \xc5\xa0abakov kamen in ustvaril dobro ohranjen  primerek memfi\xc5\xa1ke teologije. Podprl je vstajo proti Asircem v izraelskem mestu A\xc5\xa1dod, ki jo je kralj Sargon II. zatrl. _NEWLINE_Nedavna arheolo\xc5\xa1ka odkritja ka\xc5\xbeejo, da je \xc5\xa0abaka vladal za \xc5\xa0abatako in ne pred njim, ko se je domnevalo.\n_START_SECTION_\nTaharka\n_START_PARAGRAPH_\nTaharka je vladal iz Memfisa, vendar je gradil po celem Egiptu, tudi v D\xc5\xbeebel Barkalu, Kavi in Karnaku. V Karnaku je zgradil Sveto jezero, kiosk na prvem dvori\xc5\xa1\xc4\x8du karna\xc5\xa1kega templja in kolonade na vhodu vanj. Nuriju pri El Kurru je zgradil najve\xc4\x8djo piramido v Nubiji. _NEWLINE_V 10. stoletju so egip\xc4\x8danski semitski zavezniki v Kanaanu (sodobni Izrael, Jordanija, Palestina in Sinaj) in ju\xc5\xbeni Arameji (sodobna jugozahodna Sirija in ju\xc5\xbeni Libanon) pri\xc5\xa1li pod asirsko oblast. Okoli leta 700 pr. n. \xc5\xa1t. so se odnosi med cesarstvoma zaostrili do te mere, da so spro\xc5\xbeili vojno. Taharka se je povezal z ve\xc4\x8d podjarmljenimi semitskimi ljudstvi v jugozahodnem Levantu in imel sprva nekaj uspehov,  potem pa ga je Sanherib prisilil na umik iz cele regije. Asirci so zavarovali mejo z Egiptom in se celih dvajset let niso vrnili, ker so bili zaposleni z upori Babiloncev, Elamitov, Skitov in Kaldejcev. Sanheriba so zaradi opusto\xc5\xa1enja Babilona, ki je tudi v Asiriji veljal za sveto mesto, umorili njegovi sinovi._NEWLINE_Njegov naslednik Asarhadon je posku\xc5\xa1al dobiti Egipt pod svojo oblast in ga  je leta 671 pr. n. \xc5\xa1t. napadel. Porazil je Taharko in osvojil Egipt, Taharka pa je pobegnil domov v Nubijo. Asarhadon je oblast prepustil lokalnim kraljem in vse nubijske/ku\xc5\xa1itske guvernerje deportiral iz Egipta, \xc2\xbbda ni v njem ostalo nikogar, ki bi se mu poklonil\xc2\xab. _NEWLINE_Asirci so svojo vojsko pustili samo v severnem Egiptu, zato \xc5\xa1ibki marionetni kralji, ki so jih instalirali Asirci, niso mogli dolgo \xc4\x8dasa obvladovati ju\xc5\xbenega Egipta. Taharka se je \xc5\xbee dve leti kasneje vrnil iz Nubije in podjarmil asirske vazale do Memfisa. Asarhadon se je odpravil v Egipt, da bi ponovno vzpostavil svojo oblast, vendar je \xc5\xa1e pred tam v Harranu zbolel in umrl. Njegov naslednik Asurbanipal je v Egipt poslal svojega generala z majhno vojsko, ki je zlahka porazila Taharko in ga za vedno pregnala iz Egipta. Taharka je dve leti kasneje je v Nubiji umrl.\n_START_SECTION_\nTantamani\n_START_PARAGRAPH_\nNjegov naslednik Tantamani je poskusil ponovno osvojiti Egipt, vendar mu to ni uspelo. Napadel in porazil je  Asurbanipalovega vazalnega vladarja Neka I. in zasedel Tebe, potem pa so ga z veliko vojsko napadli Asirci  in ga prisilili na beg v Nubijo. Oplenili so Tebe, da se niso nikoli ve\xc4\x8d povsem opomogle.  Na egip\xc4\x8danski prestol je kot Asurbanipalov vazal pri\xc5\xa1el domorodni faraon Psametik I., prvi iz \xc5\xa0estindvajsete dinastije. Leta 656 pr. n. \xc5\xa1t. ne miren na\xc4\x8din prevzel oblast v upornih Tebah in zdru\xc5\xbeil Egipt, \xc4\x8deprav je ostal asirski vazal do razpada Asirskega cesarstva v nizu krutih dr\xc5\xbeavljanskih vojn v 620. letih pr. n. \xc5\xa1t. Nubijci niso nikoli ve\xc4\x8d zbrali dovolj mo\xc4\x8di, da bi ogrozili  Egipt ali Asirijo. Tantamanija so z vsemi \xc4\x8dastmi pokopali na kraljevem pokopali\xc5\xa1\xc4\x8du v El Kurruju, malo ju\xc5\xbeno od ku\xc5\xa1itske  prestolnice Napata._NEWLINE_Petindvajseta dinastija je vladala malo ve\xc4\x8d kot sto let. Njeni nasledniki so se preselili domov v Nubijo in ustanovili Kraljestvo Napata (656-590 pr. n. \xc5\xa1t.) in kasneje Mero\xc3\xab (590 pr. n. \xc5\xa1t.-4. stoletje n. \xc5\xa1t.).\n_START_SECTION_\nUmetnost in arhitektura\n_START_PARAGRAPH_\nPetindvajseta dinastija je kljub temu, da je vladala samo73 let (744-671 pr. n. \xc5\xa1t.), obnovila tradicionalne egip\xc4\x8danske  vrednote, kulturo, umetnost  in arhitekturo in zato zasedla pomembno mesto v zgodovini Egipta."